Diari Oficial de la Generalitat Valenciana


Sumari del DOGV 9975, del 05-11-2024 (2024/10232)

RESOLUCIÓ de 19 de juny de 2024, de la Direcció General d'Urbanisme, Paisatge i Avaluació Ambiental, per la qual es formula informe d'impacte ambiental del Projecte de sondeig per a captació d'aigües subterrànies, parcel·la 32, polígon 6, terme municipal d'Onil. Expedient: (3428025) 058/2024/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9975

Data del DOGV
:   05-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10578

CVE
:   RNIJ-Y-3663-56746

Data del document
:   19-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Onil
    * impacte ambiental

«Informe d'impacte ambiental

Expedient: (3428025) 058/2024/AIA.

Títol: Sondeig de captació d'aigües subterrànies.

Promotor: Lee Thomas Cox.

Òrgan substantiu: Servici Territorial d'Indústria, Energia i Mines d’Alacant.

Referència de l’òrgan substantiu: ASOSUB/2024/7/03.

Localització: parcel·la 32, polígon 6, terme municipal d'Onil (Alacant).

Antecedents i tramitació administrativa

Mitjançant l’escrit firmat amb data 14 de febrer de 2024 per la cap del Servici Territorial d'Indústria, Energia i Mines d’Alacant va tindre entrada en este òrgan ambiental el document ambiental i el seu corresponent projecte (referència expedient ASOSUB/2024/7/03), a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre i el Reial decret 445/2023, de 13 de juny.

Tal com s’establix en l'article 46 de la Llei 21/2013, de 9 de desembre, este òrgan ambiental va realitzar consulta a les administracions públiques afectades. En concret, amb data 4 de març de 2024, es formula consulta a l'ajuntament perquè, d'acord amb les seues competències, emeta informe sobre si el projecte pot causar impactes ambientals significatius.

L’ajuntament emet informe desfavorable el 26 de març de 2024, en el qual indica que segons el planejament aplicable (PGOU aprovat el 25 de setembre de 2000), la qualificació urbanística de la parcel·la és sòl no urbanitzable comú. Que la construcció per a la qual se sol·licita el sondeig es considera en contra de planejament, ja que la parcel·la no complix els requisits de parcel·la mínima (10.000 m²) ni són les reculades mínimes de 10 metres a límits que el vigent PGOU establix per a SNU comú. L’informe conclou que la ubicació del sondeig sol·licitada presenta la consolidació d'una construcció que no complix el règim jurídic de vivenda unifamiliar, i que presenta incompatibilitat amb la normativa establida en l'article 7.3.1 i següents del PGOU d'Onil i altres normatives d'aplicació.

Amb data 4 de març de 2024, es formula consulta a la Confederació Hidrogràfica del Xúquer (CHX) com a organisme de conca perquè d'acord amb les seues competències emeta informe sobre si el projecte pot causar impactes ambientals significatius.

Amb data 22 d'abril, la Confederació Hidrogràfica del Xúquer emet informe amb caràcter general per a totes les avaluacions d'impacte ambiental de projectes de captacions d'aigües subterrànies de menys de 7.000 m³. En este es conclou que, serà durant la tramitació del procediment reconegut en l'article 54.2 del text refós de la Llei d’aigües, pel qual es reconeix la disponibilitat del recurs hídric a adquirir per disposició legal tramitant la seua inscripció en el Registre d’Aigües, quan l'organisme valore les afeccions de la captació. Se sol·licita la inclusió en la resolució ambiental de la condició de no poder iniciar-se les obres dels sondejos sense que prèviament s'obtinga la inscripció en el Registre d’Aigües de l'organisme de conca.

D’acord amb el criteri de l’Advocacia General de la Generalitat (ref. C/I/10455/2023 23981, de 27.10.2023), la present resolució determina, només als efectes ambientals, la conveniència de realitzar l'actuació i les condicions en què ha de realitzar-se, sense que calga conéixer qüestions urbanístiques (inclusivament les relatives a l'atribució d'ús i aprofitament en sòl no urbanitzable).

Vista la informació continguda en l'expedient, es considera que es disposa de suficients elements de juí per a realitzar l'avaluació d'impacte ambiental simplificada.

Criteris ambientals

Per a l'emissió del present informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A, de l'annex III, d'esta.

Característiques del projecte

L’objecte del projecte és executar un sondeig de captació d'aigües subterrànies a la parcel·la 32, polígon 6, del terme municipal d'Onil (Alacant), que en cas de ser positiu permeta obtindre aproximadament 450 m³ anuals d'aigua per a ús domèstic (excloent el consum humà) en la vivenda existent, així com els de jardineria i piscina de la mateixa parcel·la.

Vistes les característiques dels materials que es preveu travessar (materials del plistocé a base de graves, arenes i argiles; i en capes més profundes calcàries i margocalcàries) el sondeig ha sigut projectat amb rotopercussió, utilitzant aigua únicament com a element de refrigeració i evacuació de detritus. El diàmetre de perforació serà de 220 mm, amb una profunditat prevista de 110 m. Si el sondeig resulta positiu, s'entubarà amb canonada de PVC a de 10 ATM i 180 mm de diàmetre, i s'equiparà amb una electrobomba submergida. Se cimentarà l'espai anul·lar entre la canonada i la paret del sondeig en el seu tram superior, amb la finalitat d'evitar contaminacions de l'aqüífer, amb aigües superficials. Sobre la canonada es col·locarà una tapadora de seguretat, per a evitar qualsevol accés a l'interior del sondeig.

Els materials que s'extrauen del sondeig durant la perforació que estan constituïts per llots i detritus, s'emmagatzemaran en una bassa de recollida que haurà de tindre capacitat suficient per a albergar els residus generats.

En finalitzar els treballs, es retiraran tots els equips i materials utilitzats durant l'obra. Així mateix, la bassa quedarà reblida amb el propi detritus i els materials extrets per a la seua construcció.

No es preveu cap obra de desbrossament ni condicionament més que les necessàries per a l’estabilitat i l’operativitat de la maquinària. L’accés a l'emplaçament on s'executarà l'obra es realitzarà per camins existents, sense que siga necessari obrir nous accessos.

El promotor preveu un termini d'execució de dos dies per a la realització de les obres a partir de la data de recepció de les autoritzacions necessàries.

Ubicació del projecte

El projecte es localitza a la parcel·la 32, del polígon 6, del terme municipal d'Onil (Alacant). Les coordenades UTM (fus 30, dàtum ETRS89) del punt de perforació són: X = 705.306; Y = 4.278.289, i Z = 695 msnm.

Consultades les fonts cartogràfiques de la IDEV, es comprova que el sondeig està situat en una parcel·la de sòl no urbanitzable comú (SNU-C). En concret se situa en una finca rústica dedicada al cultiu d'oliveres de secà, situada en una zona antropitzada amb la presència d'altres finques agrícoles i vivendes disseminades, confrontant a la carretera CV-802, el nucli urbà del municipi es troba a 2 km. El terreny forestal més pròxim es troba a 600 m de la parcel·la.

El punt de sondeig no es localitza en l'àmbit dels espais protegits de la Xarxa Natura 2000. No consten hàbitats d'interés prioritari a l'entorn de l'actuació que pogueren veure's afectats. L’espai natural més pròxim és el Paratge Natural Municipal Racó de Sant Bonaventura - els Canalons, es tracta d'una senda de xicotet recorregut (PR) que es troba a aproximadament 600 m al nord de la parcel·la en estudi. La via pecuària més pròxima al projecte és l’assagador de l'Arc a uns 950 m i no es preveu afecció a esta.

D’acord amb la classificació del Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània denominada Foia de Castalla, amb codi 080.207, de tipus permeable. Esta massa d'aigua té bon estat químic i mal estat qualitatiu, quantitatiu i global. El recurs disponible de la massa d'aigua subterrània és de 3,5 hm³ (segons les dades facilitades per la CHX l'any 2023) i amb una superfície total de 120 km².

En el projecte no s'arreplega constància de cap sondeig en les proximitats de la parcel·la on es realitzarà el projecte. A uns 750 m a l'oest de la parcel·la es troba el llit denominat Barranc del Canalons.

No s'ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià.

Característiques del potencial impacte

Els principals impactes ambientals generats sobre el sòl en la fase d'execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d'este i, en últim terme, de l'aqüífer per abocament accidental de residus perillosos (olis i lubrificants).

L’actuació no afecta cap espai natural protegit, espai protegit de la Xarxa Natura 2000 o hàbitats d'interés comunitari. Tampoc hi ha afecció a cap via pecuària o forest d'utilitat pública. Consultada la Base de Dades de Biodiversitat de la Comunitat Valenciana no s'ha constatat la presència de cap espècie protegida en l'àmbit més pròxim a l'actuació.

Atés que el punt de sondeig se situa en una zona antropitzada amb escassa vegetació natural, no s'esperen efectes rellevants sobre esta.

Durant les obres es generaran molèsties i afeccions a les espècies faunístiques presents en la zona, provocant el seu desplaçament temporal o canvis en els seus hàbits i conductes. No obstant això, vist el curt espai de temps en el qual es desenrotllarà el projecte i el seu emplaçament, no s'espera que esta afecció siga rellevant.

L’ús de maquinària comportarà l'emissió de gasos de combustió, partícules de pols i generació de sorolls i vibracions, amb curt efecte temporal, i d'escassa rellevància ambiental. Per a evitar o mitigar estes afeccions a l'atmosfera, es dotaran a les perforadores d'un mecanisme de recollida de pols per a evitar atmosferes saturades.

Al marge de l'aprofitament hídric, l'ús de recursos naturals resulta irrellevant en este tipus d'obres, així com la generació de residus, més enllà del detritus generat per la perforació, ja que en el projecte de referència no es preveu utilitzar additius (escumants), per a evitar la possible contaminació de l'aqüífer.

De conformitat amb el Reial decret legislatiu 1/2001, de 20 de juliol, pel qual s'aprova el text refós de la Llei d’aigües, no pot iniciar-se la construcció d'una obra hidràulica que comporte la concessió de nous usos de l'aigua, sense que prèviament s'obtinga o es declare la corresponent concessió, autorització o reserva demanials (art 123).

No s'ha plantejat l'acumulació d'efectes negatius respecte a altres explotacions preexistents. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca.

No s'ha detectat ni es preveuen afeccions a béns culturals, restes arqueològiques o altres elements del patrimoni cultural valencià. S’adoptaran, no obstant això, les mesures preventives i de control i seguiment per a comprovar el normal desenrotllament de les obres i per si es produïra qualsevol troballa fortuïta o situacions imprevistes.

Segons el vigent Pla d'acció territorial sobre prevenció del risc d'inundació a la Comunitat Valenciana (PATRICOVA), la parcel·la on es projecta realitzar la perforació es troba en risc de perillositat geomorfològica d'inundació. En tractar-se d'una obra de perforació de caràcter puntual, el promotor no preveu afecció per possible inundació.

La permeabilitat del sòl està catalogada com a alta i el sondeig se situa en àrea estratègica 1 per a la recàrrega d'aqüífers. La vulnerabilitat a la contaminació de les aigües subterrànies en la zona del projecte està qualificada com a mitjana. Per a aconseguir l'aïllament sanitari del pou i evitar la contaminació de l'exterior, se cimentaran els primers metres de l'espai anular comprés entre la perforació i la canonada de revestiment.

El risc d'accidents queda regulat per les normes laborals i de seguretat minera, que competixen a l'òrgan substantiu, i és poc probable que puguen arribar a tindre efectes ambientals de consideració.

Des de l'inici es durà a terme el control i vigilància efectiva de l'execució de les mesures específiques de prevenció i correcció definides en el document ambiental, i la correcta adequació d'estes a situacions imprevistes que es puguen produir.

Conclusió

En relació amb els criteris de l'apartat A, de l'annex III, de la Llei 21/2013, de 9 de desembre, d'avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix avaluació d'impacte ambiental ordinària.

Consideracions jurídiques

El projecte constituïx un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, d'avaluació ambiental, en concordança amb l'epígraf a, 3r, del grup 3, de l'annex II d'esta.

L’expedient ha seguit el tràmit d'avaluació d'impacte ambiental simplificada previst en la secció 2a, capítol 2, del títol II, de la Llei 21/2013.

L’article 9.1 del Decret 147/2023, de 5 de setembre, del Consell, d'aprovació del Reglamento orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que antecedix, a proposta del Servici d’Avaluació d'Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc,

RESOLC

*Primer*

Estimar que l'execució del projecte presentat per a l'autorització d'un sondeig de captació d'aigües subterrànies amb destinació ús domèstic (consum no humà), a la parcel·la 32, del polígon 6, del terme municipal d'Onil (Alacant), promogut per Lee Thomas Cox, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a les previsions del projecte i del document ambiental i als termes del present informe, en particular.

1r) No podran iniciar-se els treballs per a l'execució del sondeig mentres no s'haja obtingut de l'organisme de conca la concessió o l’autorització prèvies o s'haja obtingut la inscripció en el Registre d’Aigües.

2n) S’hauran de complir les mesures preventives i correctores establides en el document ambiental, sempre que no siguen contradictòries amb les de la present resolució. S’haurà de realitzar la vigilància ambiental d'acord amb el pla de vigilància i seguiment ambiental inclòs en el document ambiental, adaptant-lo i ampliant-lo a les determinacions del present condicionat, de manera que es concrete el seguiment efectiu de totes les mesures preventives i correctores plantejades, definisca responsable, mètode i periodicitat dels controls i informes, així com el mètode i la forma per a la correcció de les desviacions produïdes.

3r) S’haurà de protegir la vegetació adjacent, les estructures, camins i instal·lacions que puguen resultar afectades per a evitar-ne el deteriorament. Les zones en les quals s'hagen produït compactacions a causa de l'estada i pas de maquinària s’hauran de restaurar mitjançant subsolatge i/o arada.

4t) S’haurà de vigilar que el manteniment de la maquinària siga l'adequat i que s'hagen realitzat les inspeccions tècniques previstes en la legislació sectorial. Per a disminuir la generació de pols, s’hauran de realitzar regs periòdics amb aigua en els accessos i zones de treball i es limitara la velocitat de trànsit en la zona a 20 km/h.

5t) Per a preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.

6t) El contractista haurà de construir una bassa de llots d'unes dimensions tals que puga albergar la totalitat dels detritus i llots generats durant la perforació. Una vegada finalitzades les obres es taparà la bassa amb la finalitat de restablir les condicions inicials del sòl.

7m) Si durant l'execució de les obres es troben restes paleontològiques, arqueològiques o etnogràfiques, el promotor estarà obligat a suspendre immediatament els treballs i a comunicar la troballa a la conselleria competent en matèria de cultura, la qual adoptarà sense dilació les mesures procedents en compliment de la Llei 4/1998, d'11 de juny, del patrimoni cultural valencià.

8u) S’haurà de preveure un seguiment adequat de l'obra a fi de completar la informació hidrogeològica d’esta i poder prendre sobre el terreny les decisions tècniques i de seguretat més adequades en cas d'incidències o imprevistos.

9é) No s’hauran de realitzar actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas d'abocaments accidentals d'olis o altres residus perillosos procedents dels vehicles o de la maquinària, s'arreplegarà l'abocament i el sòl contaminat, serà evacuat per gestor autoritzat i es procedirà a la seua revegetació.

10) Durant el temps que dure l'assaig de bombament, i a fi de previndre processos erosius i evitar escorrenties incontrolades, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si estos es produïxen, el promotor de l'obra haurà de reparar els desperfectes i, si és el cas, indemnitzar els afectats pels perjuís ocasionats.

11) S’haurà de preveure que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.

12) Una vegada conclòs el sondeig, la zona de treball haurà de quedar en perfecte estat de neteja. S’hauran d'arreplegar tots els residus que s'hagen generat durant els treballs de perforació i gestionar-los d'acord amb la seua condició. El material extret de la perforació (codi LER 01 05 04) haurà de ser reutilitzat d'acord amb el Decret 200/2004, d'1 d'octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Quant al material extret durant la construcció de la bassa (codi LER 17 05 04), serà aplicable tant el Decret 200/2004 com l'Orde APM/1007/2017, de 10 d'octubre, sobre normes generals de valorització de materials excavats per a la seua utilització en operacions de rebliment i obres distintes al lloc en les quals es van generar.

13) En el cas que, per diferents motius, es renuncie a l'ús del sondeig (falta de cabal, mala qualitat de l'aigua, solsides en el pou, etc.) s'haurà de clausurar i segellar, així com restaurar el terreny a la seua situació original ja que els pous abandonats o en desús constituïxen vies potencials puntuals de contaminació d'aqüífers i de riscos físics per a les persones.

*Segon*

De conformitat amb el que es preveu en l'article 47 de la Llei 21/2013, de 9 de desembre:

A. L’informe d'impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l'òrgan ambiental.

B. L’informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s'haguera autoritzat el projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.

C. L’informe d'impacte ambiental no serà objecte de cap recurs sense perjuí dels que, si és el cas, siguen procedents en via administrativa o judicial contra l'acte, si és el cas, d'autorització del projecte.

*Tercer*

L’òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.

  

València, 19 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental